# Regulament de compensare, decontare și gestionare a riscului

***al Bursei Române de Mărfuri în calitate de Contraparte***

# pe piețele de energie electrică

**aplicabil începând cu 15.11.2024**

# CAPITOLUL I – PREVEDERI GENERALE

**Articolul 1- Scopul prezentului Regulament**

1. Prezentul Regulament prevede modul de realizare a Serviciilor de către BRM, pentru obligațiile asumate de către MC în virtutea Contractelor.
2. În calitate de Contraparte, BRM:
   1. Garantează MC titulari ai Pozițiilor înregistrate respectarea obligațiilor financiare aferente respectivelor Poziții, din momentul înregistrării și până la închiderea lor;
   2. Își asumă în mod simultan calitatea de cumpărător pentru vânzător și calitatea de vânzător pentru cumpărător, în cadrul Tranzacțiilor, printr-o operațiune juridică de novație.
3. Prezentul Regulament este emis în baza licenței de operator al pieței de energie electrică, acordată BRM prin Decizia Președintelui ANRE nr. 491/2022.

# Articolul 2 – Definiții și interpretare

1. Cu excepția cazurilor în care contextul impune contrariul, următorii termeni și expresii utilizați în prezentul Regulament, scriși cu majuscule, vor fi definiți după cum urmează:
   1. Acordul de Acceptare a MC – contract scris în conformitate cu prevederile Regulamentului, încheiat între BRM și un MC, prin intermediul căruia, ambele Părți acceptă prevederile prezentului Regulament;
   2. Activ Suport – energie electrică disponibilă în sistemul electroenergetic național (SEN);
   3. ANRE – reprezintă Autoritatea Națională de Reglementare în Domeniul Energiei;
   4. Apel în Marjă – suma pe care MC este obligat să o depună în Cont pentru a suplimenta valoarea soldului Contului cel puțin până la valoarea Limitei de Risc;
   5. BRM - Bursa Română de Mărfuri (Romanian Commodities Exchange) S.A., având sediul social în București, Str. Buzești nr. 82-94, Etaj 7, Sector 1, Cod 011015, Reg. Com. J40/19450/1992, CIF RO1562694;
   6. Cascadare – un mecanism care asigură împărțirea unui Contract cu perioadele de livrare mai mari de o lună și înlocuirea Poziției inițiale cu Poziții în seturi de Contracte cu scadență relativ mai scurtă (3 luni pentru trimestru, primele 3 luni si 1 trimestru pentru semestru iar pentru an primele 3 și ultimele 3 trimestre) însumând exact cantitatea Activului Suport din Contractul inițial și păstrând exact prețul din Tranzacțiile aferente Contractului inițial. Procedura înlocuiește Poziția inițială, generând noi Poziții cu scadențe mai scurte;
   7. Contract – reprezintă un tip de contract standard in forma dematerializata de tip Forward disponibil pe Piață și acceptat conform prezentului Regulament pentru a beneficia de Servicii. Trimiterile la un Contract se vor referi la toate Contractele de același tip încheiate în baza Tranzacțiilor;
   8. Contul - cont tehnic, deschis, alocat si gestionat de BRM pentru fiecare MC, prin care BRM ține evidența Garanțiilor, drepturilor și obligațiilor MC în baza Serviciilor de care aceștia beneficiază;
   9. Contul de Disponibil – cont bancar deschis de către fiecare MC și asupra căruia BRM are drepturi de debitare directă;
   10. Contraparte – rolul asumat de către BRM prin care se interpune printr-un proces de novație într-o Tranzacție, devenind cumpărător comun pentru vânzători și vânzător comun pentru cumpărători, în legătură cu Pozițiile înregistrate în Platforma de Clearing;
   11. Fondul de Garantare – fond comun în care se colectează contribuțiile individuale ale MC și ale BRM, care asigură resursele necesare bunei funcționări a mecanismului de compensare-decontare a Tranzacțiilor în cazul neîndeplinirii obligațiilor financiare de către MC;
   12. Forward - contract la termen care stabilește o Tranzacție având ca obiect livrarea Activului Suport, într-o cantitate specificată, într-o Perioadă de Livrare predefinită, la un preț stabilit în momentul Tranzacției;
   13. Garanție – Scrisoare de garanție bancara si/sau Cont Escrow conform Instrucțiunii 1 privind Garanțiile destinate acoperirii riscurilor financiare, parte a prezentului regulament, folosite de MC pentru acoperirea riscurilor financiare față de BRM, incluzând, dar fără a se limita la Marje;
   14. Înlocuirea poziției – mecanism prin care BRM intervine în caz de neîncadrare în Limita de Risc și/sau de nelivrare/neplată a Activului Suport, din partea unui MC, prin cedarea prin tranzacție pe piețele administrate de BRM sau prin intermediul unor tranzacții bilaterale în urma cărora un terț își asumă obligațiile asumate de MC în culpă a poziției MC în culpă;
   15. Instrucțiune – set de reguli specifice emise de BRM în vederea aplicării prevederilor prezentului Regulament, fiind parte integranta a prezentului Regulament;
   16. Limita de Risc - Marja necesară calculată de BRM pentru a acoperi expunerea tuturor Pozițiilor;
   17. Marja – Modalitate de evidențiere a garanției blocate în Contul unui MC, Cont tehnic gestionat de către BRM, în scopul asigurării managementului riscului la nivelul Contrapărții;
   18. Marja de Livrare Fizică - Marja necesară acoperirii riscului financiar legat de costul de înlocuire de către Contraparte a Pozițiilor deschise aferente Contractelor intrate în Perioada de Livrare și în legătură cu riscul financiar de nelivrare/neplată a Activului Suport conform Contractului;
   19. Marja de Variație – Marja necesară acoperirii riscului Pozițiilor legat de evoluția zilnică a Pieței, ca urmare a variației Prețului Zilnic de Decontare;
   20. Marja Inițială – Marja necesară înregistrării unei Tranzacțiipentru fiecare Contract, pentru acoperirea riscului rezultat din Pozițiile deschise aferente respectivei Tranzacții;
   21. MC – Membru Compensator – entitate care îndeplinește cerințele de admitere stabilite de BRM și a semnat Acordul de Acceptare a MC, prin care este autorizat de BRM să beneficieze de Servicii și acționează simultan în calitate de participant la Piață;
   22. Operator de Piață – BRM, în calitate de operator al Pieței;
   23. OTS – Operatorul de Transport și Sistem, respectiv CNTEE Transelectrica SA;
   24. Perioada de Livrare – reprezintă perioada în care trebuie livrat fizic Activul Suport de către un vânzător cumpărătorului, în baza unui Contract;
   25. Piață – reprezintă Piața contractelor la termen de energie electrică, Piața de energie electrică pentru clienții finali mari, sau o altă piață organizată și administrată de BRM conform licenței de operator al pieței de energie electrică, acordată BRM prin Decizia Președintelui ANRE nr. 491/2022, referirea realizându-se după caz, prin raportare la Tranzacția relevantă;
   26. Platforma de Clearing – sistemul computerizat care permite înregistrarea Tranzacțiilor, precum și compensarea și închiderea Pozițiilor, precum și alte obligații, administrat de BRM, precum și rețeaua de comunicații care permite interacțiunea între BRM, BRM în calitate de Operator de Piață și MC;
   27. Poziție - set de drepturi și obligații aferente unei Tranzacții înregistrate în Platforma de Clearing;
   28. PRE- Parte responsabilă cu echilibrarea, respectiv un participant la piață sau reprezentantul desemnat al acestuia, care va fi responsabil cu dezechilibrele sale confom legislației în vigoare sau PRE Forward BRM pentru scopurile notificărilor fizice ale Tranzacțiilor pe Piețe în care BRM are rol de Contraparte;
   29. Prețul Zilnic de Decontare – preț definit de BRM stabilit prin Instrucțiune specifică, pornind de la prețurile Activului Suport înregistrate în piețele administrate de BRM;
   30. Programul Zilnic – mod etapizat de desfășurare a unei Zile, incluzând termene de realizare a diferitelor obligații, stabilit de BRM prin Instrucțiune specifică;
   31. Regulament – Prezentul regulament care guvernează modul de realizare a Serviciilor de către BRM în calitate de Contraparte, precum și obligațiile asumate de către MC în legătură cu aceste Servicii;
   32. Reprezentant Autorizat – o persoană fizică desemnată să reprezinte cu putere deplină un MC în relația cu BRM, pentru scopul Serviciilor;
   33. Servicii – reprezintă un serviciu sau un set de servicii oferite de BRM conform Regulamentului. Aceste servicii pot include înregistrarea Tranzacțiilor, administrarea Garanțiilor, administrarea riscului, compensarea și decontarea, precum și diferite combinații ale obligațiilor BRM;
   34. Structura Zilnică a Contului – situație analitică a Contului pusă la dispoziția MC de către BRM, cuprinzând soldul, Limita de Risc, disponibil Tranzacții/Apel în Marjă, Disponibil numerar, Tarife;
   35. Tarife – contravaloarea percepută de BRM pentru prestarea Serviciilor. Lista Tarifelor este prevăzută prin Instrucțiune BRM;
   36. Tranzacție – o vânzare sau cumpărare a Activului Suport pe baza unui Contract care dă naștere unei Poziții, după înregistrarea în Platforma de Clearing;
   37. Website – [www.brm.ro](http://www.brm.ro/);
   38. Zi – reprezintă o zi în care Serviciile sunt disponibile.
2. În prezentul Regulament:
   1. titlurile și subtitlurile sunt introduse exclusiv pentru a facilita lecturarea Regulamentului și nu vor fi luate în considerare în interpretarea acestuia;
   2. singularul termenilor definiți include și pluralul acestora și viceversa, cu excepția cazurilor în care din context ar rezulta contrariul;
   3. orice referire la o prevedere statutară sau la legislația aplicabilă include modificările sale la zi, ulterior formei prezentului Regulament.

# Articolul 3 – Contractele admise la sistemul de compensare decontare

1. MC vor putea beneficia de Servicii în legătură cu orice Contracte încheiate pe o Piață, în măsura în care Contrapartea și-a asumat obligația de garantare și decontare pentru acestea, conform regulilor aplicabile respectivei Piețe. BRM va putea oferi Serviciile și pentru Tranzacții încheiate în afara Piețelor, prin acceptare expresă și cu respectarea prevederilor prezentului Regulament.
2. Contractele pe termen de trimestru, semestru, și an se Cascadează în contracte trimestriale sau lunare cu același profil de livrare, după caz, proces care conduce la posibilitatea retranzacționării Pozițiilor deschise, neajunse la scadență.
3. Contractele vor fi încheiate în momentul în care cererea și oferta MC sunt corelate pe Piață, fără necesitatea încheierii unui contract fizic de vânzare-cumpărare. Termenii și condițiile care guvernează Contractele sunt cele prevăzute de produsele descrise în regulamentul și/sau procedura aplicabilă respectivei Piețe, iar decontarea financiară și garantarea prestațiilor MC se va face conform prezentului Regulament.

# CAPITOLUL II – ADMITEREA MC ÎN SISTEMUL DE COMPENSARE – DECONTARE

**Articolul 4 – Condițiile generale de admitere a MC**

1. În vederea admiterii pentru a beneficia de Servicii, MC trebuie să îndeplinească, la momentul admiterii și/sau pe tot parcursul deținerii calității de MC, după caz, următoarele condiții:
   1. Deținerea calității de participant la Piață;
   2. Asumarea Acordului de Acceptare a MC;
   3. Participarea la Fondul de Garantare, în condițiile specificate în prezentul Regulament;
   4. Existența unor condiții minime tehnice și de resurse umane necesare îndeplinirii obligațiilor din prezentul Regulament;

Plata Tarifului de Membru Compensator, în condițiile specificate în prezentul Regulament și Instrucțiunile specifice.

Dosarul de admitere al MC pentru a beneficia de servicii va cuprinde:

1. copia actului constitutiv al MC;
2. dovada constituirii Garanțiilor, plății Tarifului de Membru Compensator și vărsării contribuțiilor la Fondul de Garantare;
3. Acordul de Acceptare a MC asumat.

# CAPITOLUL III – DREPTURILE ȘI OBLIGAȚIILE MC

# Articolul 5 - Drepturile MC

1. MC vor avea următoarele drepturi:
   1. Să dobândească calitatea de contraparte a BRM pentru Tranzacțiile înregistrate;
   2. Să ia parte la următoarele operațiuni:
      1. Compensarea/decontarea Pozițiilor;
      2. Administrarea Garanțiilor;
      3. Închiderea Pozițiilor.
   3. Să obțină informații în legătură cu administrarea Pozițiilor proprii și obligațiile asumate față de BRM. Sa aiba acces in fiecare Zi la informații complete privind situația zilnică a Contului sau gestionat de BRM pe baza raportului furnizat de BRM.
   4. Sa beneficieze de mecanismul de compensare / decontare și gestiune a riscurilor pentru pozițiile asumate prin intermediul calității de Contraparte a BRM care acționează in vederea eliminării riscurilor financiare asociate tranzacțiilor MC prin stabilirea unui cadru corespunzător de administrare in baza prezentului Regulament.
   5. Sa constate si sa solicite BRM remedierea eventualelor erori privind situația Contului emisa de BRM si/sau situația decontărilor in contul Escrow pentru un MC in maxim 24 de ore de la primirea raportului zilnic si/sau evenimentul sesizat privind decontarea. Termenul de soluționare și de ajustare corespunzătoare din partea BRM, daca este cazul pentru BRM este de 72 ore de la primirea sesizării.
   6. Să înceteze unilateral Acordul de Acceptare a MC și, implicit, calitatea de MC, cu un preaviz de 30 de zile.
2. MC vor avea următoarele obligații:
   1. Să constituie Garanții, conform prezentului Regulament;
   2. Să își îndeplinească obligațiile financiare, incluzând plata soldului negativ derivat din Pozițiile înregistrate și plata Tarifelor aferente Serviciilor;
   3. Să răspundă Apelului în Marjă imediat, dar nu mai târziu de începutul Zilei următoare, prin depunerea sumei aferente Apelului în Marjă în Contul de Disponibil. BRM va debita suma aferentă Apelului în Marjă din Contul de Disponibil prin debitare directă.

(iv) În cadrul activității lor, să urmeze standarde adecvate de conduită, respectiv:

* + 1. vor îndeplini cel mai înalt standard de diligență, integritate și transparență;
    2. vor acționa conform celui mai înalt standard de competență profesională;
    3. se vor abține de la orice acțiune sau conduită aptă să pericliteze buna funcționare, transparența și credibilitatea activității desfășurate pe Piață și de către BRM conform prezentului Regulament;
    4. vor raporta imediat orice situație deosebită cu care se confruntă și care aduce sau ar putea aduce o perturbare în mecanismul de compensare-decontare al acelui MC;
    5. se vor asigura că au permanent acces la resurse financiare suficiente pentru a acoperi obligațiile viitoare ce pot lua naștere în urma Tranzacțiilor.
  1. Să dețină înregistrările tehnice ale Tranzacțiilor în mod corect, complet și actualizat și să permită accesul BRM la aceste înregistrări, la cerere, precum și la situațiile financiare auditate ale MC;
  2. Să coopereze cu BRM în legătură cu cererea de informații privind situația economică și financiară, în termen de 10 Zile de la solicitare; Cererea de informații din partea BRM este strict legata de evaluarea bonității financiare a unui MC in scopul evaluării anuale sau periodice efectuate de BRM pentru determinarea bonității financiare a MC.
  3. Să raporteze imediat orice situație care ajunge la cunoștința MC și care ar putea constitui o încălcare a prezentului Regulament;
  4. Să se asigure că orice obligații, plăți, Garanții sau aranjamente ce au legătură cu calitatea de MC nu sunt și nu vor fi în niciun caz dependente sau legate de orice alt contract, încheiat sau care urmează a fi încheiat, nu sunt grevate de nicio sarcină și că nicio terță parte nu poate invoca niciun drept cu privire la acestea;
  5. Să asigure îndeplinirea tuturor obligațiilor din prezentul Regulament.

1. MC vor acționa exclusiv în nume propriu. Suspendarea sau excluderea MC nu conduce la exonerarea de obligațiile născute față de BRM.

# CAPITOLUL IV – ASPECTE OPERAȚIONALE

**Articolul 6 – Contul MC**

1. Obligațiile asumate de MC se nasc ca urmare a înregistrării Tranzacțiilor.
2. Pentru a înregistra Tranzacții, MC vor deschide un Cont în care Tranzacțiile vor fi înregistrate.
3. BRM își asumă calitatea de Contraparte pentru tranzacțiile încheiate pe Piață din momentul înregistrării unei Tranzacții pe Platforma de Clearing. Acestea sunt înregistrate instant in Platforma de Clearing. In cazul tranzacțiilor provenite din Piață printr-un mecanism post- tranzacționare, momentul înregistrării in Platforma de Clearing este ulterior momentului încheierii Tranzacției, in funcție de cedarea tranzacției de către părțile la Tranzacție către BRM.
4. Contul unui MC se caracterizează prin:
   1. Soldul Contului, care se debitează sau se creditează la finalul fiecărei Zile, pe baza depunerilor sau retragerilor de fonduri, a Tranzacțiilor efectuate de respectivul MC, precum și pe baza Marcării la piață, care afectează soldul contului chiar dacă respectivul MC nu a executat nici o Tranzacție în ziua respectivă, dacă acesta deține Poziții.
   2. Pozițiile deschise, care reprezintă diferența dintre numărul de contracte cumpărate și vândute, se calculează pe fiecare Contract și pe baza lor se calculează riscul acoperit prin Marja Unică pe Contract.
   3. Numărul total al Pozițiilor, aferent Tranzacțiilor încheiate, fie în calitate de cumpărător, fie în calitate de vânzător, pe baza căruia se calculează riscul acoperit prin Marja de Variație.
   4. Numărul Pozițiilor intrate în Perioada de Livrare, aferent Tranzacțiilor încheiate, fie în calitate de cumpărător, fie în calitate de vânzător și ajunse la scadență conform Contractului aferent, în baza căruia se calculează riscul acoperit prin Marja de Livrare.

# Articolul 7 - Pozițiile

1. În vederea calculării expunerii pentru fiecare MC, fiecare Tranzacție este înregistrată în Conturile ambilor MC părți la respectiva Tranzacție, după Poziția pe care fiecare o deține în Contract (cumpărător sau vânzător). În cazul in care o Tranzacție este cedată printr-un mecanism post-tranzacționare de către un participant la Piață care nu are calitatea de MC, BRM va prelua în nume propriu Poziția pentru participantul la Tranzacție care nu are calitatea de MC, deschizând un cont tehnic dedicat de evidenta a riscurilor in acest sens la nivelul Contrapărții.
2. Pentru fiecare MC, numărul Pozițiilor și expunerea financiară se calculează Zilnic, separat pe fiecare tip de Contract, înregistrându-se separat pe sensul de vânzare şi pe sensul de cumpărare. Diferența dintre numărul de Tranzacții încheiate în calitate de cumpărător și numărul de Tranzacții încheiate în calitate de vânzător în baza aceluiași Contract reprezintă numărul Pozițiilor deschise în respectiva Zi.
3. Până la intrarea în Perioada de Livrare a Contractului pentru care e deschisă o Poziție sau până la închiderea unei Poziții, acestea vor fi înregistrate ca deschise din punct de vedere financiar. O Poziție deschisă poate fi închisă prin compensare, înainte de intrarea în Perioada de Livrare, prin înregistrarea unei Tranzacții de sens opus, cu aceeași cantitate a Activului Suport, la același preț al Tranzacției și pentru același Contract.
4. Pozițiile se vor închide prin compensare doar din punct de vedere financiar, ele rămânând deschise din punct de vedere fizic. Pozițiile se vor putea închide din punct de vedere fizic doar prin preluarea/livrarea fizică a Activului Suport.
5. BRM poate anula o Poziție din propria inițiativă cu informarea prealabilă a MC atunci când:
6. Respectiva Poziție rezultă dintr-o problemă tehnică sau o eroare manifestă, în special în situația în care o Tranzacție s-a efectuat la un preț care este evident în afara prețului Pieței;
7. Conform propriei sale decizii rezonabile, în mod justificat și prin punerea la dispoziția MC a elementelor justificative, în măsura în care consideră că respectiva Poziție fost deschisă cu încălcarea obligațiilor din prezentul Regulament referitoare la conduita de tranzacționare, a Procedurii privind conduita de participare la piață ori la solicitarea OTS sau a autorităților. Această decizie va fi luată cu precădere în situațiile de încălcare a prevederilor Regulamentul (UE) nr. 1.227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (REMIT), menționate în art. 6 din Regulamentului de constatare, notificare și sancționare a abaterilor de la reglementările emise în domeniul energiei, aprobat prin Ordinul ANRE nr. 62/2013, cu modificările ulterioare. Un ghid orientativ al situațiilor care constituie astfel de încălcări poate fi consultat la https://acer.europa.eu/sites/default/files/documents/en/remit/Documents/ACER\_Guidance\_on\_REMIT\_application\_6th\_Edition\_Final.pdf.
8. BRM va informa de îndată MC vizați de anularea Pozițiilor.

# Articolul 8 – Compensarea financiară a Tranzacțiilor, decontarea financiara și notificarea tranzacțiilor

1. Compensarea Tranzacțiilor se execută Zilnic, pe baza evidenței ținute de BRM pe fiecare MC, în funcție de Pozițiile deținute de aceștia. Compensarea conduce la închiderea financiară a Pozițiilor pentru scopul ajustării, în consecință a Marjelor. Compensarea fizică a Pozițiilor nu se realizează, acestea urmând a fi închise din punct de vedere fizic exclusiv prin livrarea/preluarea Activului Suport conform Contractului aferent.
2. Decontarea plăților prețurilor conform Tranzacțiilor se execută în Perioada de Livrare, pe baza evidenței ținute de BRM pe fiecare MC, în funcție de Tranzacțiile încheiate de aceștia, pe fiecare tip de Contract. Decontarea se realizează pe bază Zilnică, iar factura aferentă decontării se emite lunar.
3. Notificarea către OTS se va face pe baza Tranzacțiilor înregistrate, indiferent de închiderea financiară a Pozițiilor aferente acestora. Notificarea este efectuată de catre PRE Forward BRM și este considerată fermă, nefiind permisă modificarea ulterioară de catre un alt PRE. Responsabilitatea privind operațiunile de livrare fizică și a dezechilibrelor înregistrate față de OTS sunt în sarcina MC. BRM nu își asumă în niciun fel răspunderea legata de potențialele dezechilibre înregistrate ca urmare a nepreluării sau nelivrării Activului Suport cauzate de respectivul MC. Riscul de nelivrare fizica, totală și /sau parțială are loc atunci când Participantul nu livrează cantitatea de Activ Suport tranzacționată în condițiile stabilite.
4. În acest caz, Contrapartea nu se face garantă pentru nelivrarea fizică, dar reține garanțiile vânzătorului pentru a putea gestiona așa numitul „risc de înlocuire” a Activului Suport nelivrat, după cum urmează:
   1. În cazul în care, după realizarea Tranzacției, vânzătorul nu își onorează obligația de livrare (total sau parțial), acesta va avea obligația de a notifica BRM odată cu notificarea propriului PRE cu privire la cantitatea nelivrată;
   2. Contrapartea va iniția un proces de Înlocuire a Pozițiilor aferente cantității nelivrate si va suporta eventualele diferențe de preț, în conformitate cu prevederile Regulamentului de compensare, decontare și gestionare a riscului al BRM;
   3. În cazul în care, după realizarea Tranzacției, cumpărătorul nu își onorează obligația de preluare (total sau parțial) a cantității care a făcut obiectul Tranzacției, acesta va avea obligația de a notifica BRM odată cu notificarea propriului PRE cu privire la cantitatea nepreluată;
   4. Contrapartea va iniția un proces de Înlocuire a Pozițiilor aferente cantității nepreluate si va suporta eventualele diferențe de preț, în conformitate cu prevederile Regulamentului de compensare, decontare și gestionare a riscului al BRM.

# Articolul 9 - Marcarea la piaţă

Marcarea la piață reprezintă actualizarea, pe baza Prețului Zilnic de Decontare, la închiderea Zilei, a expunerii din Tranzacții, cu diferențele favorabile/nefavorabile rezultate din reevaluarea la nivelul Prețului Zilnic de Decontare a Tranzacțiilor din Ziua curentă și/sau Zilele anterioare. Diferențele favorabile/nefavorabile pe Contract rezultă din înmulțirea diferenței dintre prețul fiecărei Tranzacții pe Contractul respectiv și Prețul Zilnic de Decontare cu cantitatea Activului Suport și cu numărul de Tranzacții.

# Articolul 10 - Marjele

1. Marjele sunt datorate ca urmare a obligațiilor asumate de către MC față de BRM, incluzând deschiderea de Poziții, și au ca scop acoperirea riscului BRM în cazul în care obligațiile derivate din respectivele Poziții nu sunt îndeplinite.
2. Marjele sunt de următoarele tipuri:
   1. Marja Inițială;
   2. Marja de Variație;
   3. Marja de Livrare Fizică.
3. Marjele sunt acoperite prin intermediul Garanțiilor constituite de către MC în favoarea BRM.
4. Marjele sunt compensate, în funcție de criteriile prevăzute în prezentul Regulament, în scopul ajustării Garanțiilor la riscul tranzacțional al MC.

# Articolul 11 – Marja Inițială și compensarea acesteia

1. Valoarea de referință a Marjei Inițiale pe fiecare Contract este stabilită de BRM pe criterii statistice în funcție de riscul și de volatilitatea prețului fiecărui Contract și are o valoare fixă în lei. Această valoare este calculată și publicată de BRM pentru fiecare Contract, și este recalculată și publicată lunar. În cazuri de volatilitate ridicată sau modificări semnificative de preț, valoarea se va recalcula la nivel săptămânal. Valorile Marjei Inițiale sunt comunicate prin Instrucțiuni.
2. Marja Inițială se reține automat la momentul lansării unui ordin de tranzacționare pe Piață până la momentul în care ordinul este executat sau anulat.
3. Daca ordinul este executat, realizându-se o Tranzacție, Marja Inițială se menține pe toată perioada în care există Poziții deschise pe un Contract, și apoi pentru întreaga Perioadă de Livrare aferentă Contractului.
4. Pentru fiecare MC, se va efectua, la nivelul fiecărui Contract, compensarea între Pozițiile de sens opus, Marja Inițială fiind calculată și solicitată în raport de Pozițiile deschise.
5. Marja Inițială se obține prin înmulțirea numărului Pozițiilor deschise cu Valoarea de referință a Marjei Inițiale, aplicabilă Contractului respectiv.
6. Marja Inițială aferentă unui tip de Contract nu se compensează cu Marja Inițială aferentă altui tip de Contract.
7. BRM va calcula, pentru fiecare Cont în parte Marja Inițială cumulată, ca sumă a Marjelor Inițiale.
8. În cazul în care numărul Pozițiilor deschise pe un Contract este zero (0) sau nu există Tranzacții aferente unui Contract nu se va calcula Marja Inițială valoarea acesteia fiind implicit 0 (zero).
9. Marja Inițială se compensează cu Marja de Variație, pentru fiecare Contract.

# Articolul 12 – Marja de Variație și compensarea acesteia

1. Marja de Variație se calculează doar pentru perioada cuprinsă între Ziua înregistrării unei Tranzacții în Platforma de Clearing și Ziua anterioară Perioadei de Livrare. Cu două (2) Zile înainte de începutul Perioadei de Livrare, se anulează efectul Marjei de Variație asupra soldului Contului. În cazul în care Marja de Variație are valoare negativă, valoarea acesteia se va cumula cu Marja de Livrare Fizică.
2. La nivelul fiecărui Contract se va efectua o marcare Zilnică la Piață pentru fiecare Tranzacție încheiată prin compararea prețului fiecărei Tranzacții cu Prețul Zilnic de Decontare, rezultând o expunere pozitivă sau negativă, în funcție de sensul Tranzacției (cumpărare sau vânzare) și diferența pozitivă sau negativă a prețului Tranzacției față de Prețul Zilnic de Decontare. Marcarea la Piață se va efectua pentru toate Tranzacțiile înregistrate pe un Contract independent de numărul Pozițiilor deschise pe acel Contract.
3. Expunerea calculată conform alin. 2 pentru fiecare Tranzacție se va înmulți cu cantitatea Activului Suport tranzacționat în baza respectivului Contract, pentru fiecare dintre Tranzacțiile înregistrate.
4. Pentru determinarea Marjei de Variație pe Contract se va realiza suma algebrică între valorile înregistrate pentru fiecare Tranzacție aferentă acelui Contract conform alin. 3.
5. În cazul în care Marja de Variație pe Contract este pozitivă, aceasta se va compensa cu Marja Inițială pe Contract, fără ca suma lor algebrică să poată creste peste zero (0).

# Articolul 13 - Marja de Livrare Fizică și compensarea acesteia

1. Marja de Livrare Fizică se calculează și se aplică cu două (2) Zile înainte de începutul Perioadei de Livrare. Aceasta se menține pe toata Perioada de Livrare, fiind eliberată progresiv în Perioada de Livrare, în funcție de diminuarea riscurilor, conform Instrucțiunii specifice a BRM.
2. Marja de Livrare Fizică se calculează prin înmulțirea valorii de referință a Marjei Inițiale aplicabile la momentul calculului pentru respectivul Contract cu un multiplicator de risc egal cu doi (2) pentru Pozițiile deschise intrate în Perioada de Livrare pe Contractul respectiv și cu numărul total al Pozițiilor deschise aferente respectivului Contract.
3. Marjele de Livrare Fizică nu se compensează între ele pentru Contractele cu Perioade de Livrare ce se suprapun indiferent de Pozițiile deschise de sens opus pe respectivul Contract.
4. Marja de Livrare Fizică cumulată se calculează ca sumă a Marjelor de Livrare Fizică pe fiecare Contract.
5. Evidența Marjei de Livrare Fizică pe Contract și cumulată se face distinct în cadrul Contului MC.
6. Marja de Livrare Fizică și Marja de Livrare Fizică cumulată nu se compensează cu Marja de Variație.

# Articolul 14 - Calculul soldului Contului

Pentru înregistrarea unei Tranzacții în Cont, este obligatoriu ca soldul Contului să permită acoperirea rulajelor rezultate din execuția Contractelor asupra Limitei de Risc, plus Tarifele aferente executării Tranzacției aferente respectivului Contract. Elementele Contului vor fi detaliate prin Instrucțiune.

* 1. **Soldul contului** = Total garanții depuse *(unde Soldul Contului poate reprezenta o valoare pozitivă (+) sau 0*
  2. **Limita de Risc** = Marja Inițială cumulată + Marja de Variație cumulată + Marja de Livrare cumulată
     1. *unde:*
        1. *Marja Inițială cumulată poate avea valoare negativă (-) sau 0*
        2. *Marja de Variație cumulată poate avea valoare negativă (-) sau 0 sau pozitivă (+), în cazul în care exista Marje de Variație pe Contract pozitive acestea vor fi ajustate la maxim nivel de compensare conform Articolului 12 în vederea calculării Marjei de Variație cumulate.*
        3. *Marja de Livrare Fizică cumulată poate avea valoare negativă (-) sau 0*
     2. *În cazul în care Limita de Risc este negativă va reprezenta un necesar de garanții*
  3. **Apelul în Marjă** = situația de necesar de Garanții suplimentare, respectiv adică (1)+(2) < 0. *Valoarea Apelului în Marjă este (1)+(2).*
  4. **Limita de tranzacționare** = situația în care Garanțiile superioare Limitei de Risc (1)+(2) > 0. *Valoarea limitei de tranzacționare este de (1) + (2)*
  5. **Disponibilul numerar** = fondurile din Soldul contului depuse în numerar și neblocate în Garanții pentru Marje. *Există doar în cazul în care (1) +(2) >0.*

# Tarifele.

**Articolul 15 – Disponibilul Tranzacții/Apelul în marjă**

1. Pe perioada dintre înregistrarea unei Tranzacții și Perioada de Livrare se modifică Marja de Variație în funcție de variația Prețului Zilnic de Decontare, afectând soldul Contului. BRM urmărește ca în această perioadă soldul Contului sa nu scadă sub Limita de Risc.
2. În cazul în care suma dintre soldul Contului şi Limita de Risc este negativă, MC va avea obligația să depună efectiv în Contul de Disponibil, până cel târziu la începutul Zilei următoare, o sumă suplimentară pentru a suplimenta valoarea Soldului Contului cel puțin până la valoarea Limitei de Risc, denumită Apel în Marjă. Suma aferentă Apelului în Marjă va fi debitată prin debit direct de către BRM.
3. Limita de Tranzacționare, respectiv Apelul în Marjă se calculează pentru întregul sold al Contului MC și include rezultatele marcării la piață a Pozițiilor tuturor Tranzacțiilor înregistrate în respectivul Cont. Limita de Tranzacționare, respectiv Apelul în Marjă este precizat(ă) la finalul Zilei în raportul zilnic de tranzacționare furnizat de BRM către MC.
4. În situația în care un cont al unui MC înregistrează Apel în Marjă, iar MC nu răspunde la Apelul în Marjă în termenul prevăzut la alin. (2), BRM are dreptul de a închide forțat Pozițiile deschise ale MC aflat în această situație, fără alte notificări.
5. Pe durata existenței Apelului în Marjă, Platforma de Clearing nu va mai permite MC respectiv să înregistreze noi Tranzacții, ci doar să închidă Poziții deschise. Pentru a înregistra noi Tranzacții, MC va trebui să răspundă Apelului în Marjă sau să își micșoreze expunerea sub Limita de Risc prin închiderea de Poziții deschise.
6. BRM este responsabilă cu aplicarea măsurilor referitoare la Apelul în Marjă. Nerespectarea obligației de a răspunde Apelului în Marjă îndreptățește BRM să suspende respectivul MC din sistemul de compensare-decontare.
7. Apelul în Marjă al unui MC nu poate fi acoperit de către BRM prin folosirea Marjelor depuse de către alți MC.

# Articolul 16 - Transferul de sume din și în Cont

1. MC poate dispune de sumele reprezentând Soldul Contului, respectiv de Garanții, conform dispozițiilor prezentului Regulament. Suma maximă ce poate fi retrasă din cont este egală cu Disponibilul numerar lei, calculată zilnic conform precizărilor de la Articolul 14 şi precizată expres în structura Zilnică a Contului.
2. Transferurile se vor realiza între conturile precizate în Acordul de Acceptare a MC.
3. Trimiterea de ordine de plată false sau anularea transferului după vizarea ordinelor de plată de către banca MC duc la respingerea pe viitor a acestei modalități de alimentare a contului pentru respectivul MC și la sancționarea acestuia conform prevederilor prezentului Regulament.
4. Trimiterea de către un MC, ca răspuns la Apelul în Marjă, de ordine de plată false sau anularea transferului efectuat, determină suspendarea accesului la Platforma de Clearing, însoțită de închiderea forțată a Pozițiilor acoperite de respectivul ordin de plată.
5. Pozițiile deschise în temeiul Tranzacțiilor ce au fost înregistrate pe baza unei alimentări neconfirmate vor fi închise forțat de către BRM, imediat ce se constată că transferul bancar nu a fost efectuat, iar suma respectivă va fi retrasă din Cont. Toate consecințele acestei acțiuni și orice răspundere față de terți sunt asumate, în acest caz, de MC respectiv.
6. Alimentările și retragerile din Cont sunt considerate efectuate în momentul confirmării primirii sumelor în Cont, respectiv momentul trimiterii lor către bancă. Aceste operațiuni sunt finale, MC neavând dreptul la niciun fel de recurs, iar BRM neavând niciun fel de răspundere, față de eventualele operațiuni efectuate în mod defectuos sau eronat. MC are dreptul la o reevaluare si in cazul descoperii de erori care au afectat financiar contul MC-ului , ambele parți fiind responsabile cu găsirea unor soluții eficiente, astfel încât MC si BRM sa nu aibă pierderi financiare nejustificate legate de alimentari si retrageri.
7. Contul MC nu este purtător de dobândă.
8. În cazul în care MC nu transmit formularele pentru retrageri și alimentări în Cont până la orele limită și în condițiile specificate în Programul Zilnic, BRM are dreptul de a nu efectua în acea Zi operațiunile solicitate.

# Articolul 17 - Raportul zilnic

1. La sfârșitul fiecărei Zile, fiecare MC are acces, la rapoarte de confirmare şi structura Zilnică a contului ce vor fi furnizate de BRM prin e-mail, la adresa precizată în Acordul de Acceptare a MC.
2. Structura Zilnică a Contului va fi disponibilă și actualizată chiar dacă MC nu a efectuat nici o operațiune în Ziua respectivă, pe baza marcării la piața a Pozițiilor deschise deținute de acesta, care afectează componentele Contului.
3. Obiecțiunile referitoare la Structura Zilnică a Contului dintr-o anumită Zi vor fi trimise BRM cel târziu până la începutul Zilei următoare. În cazul în care nu se primesc obiecțiuni în acest termen, datele din Structura Zilnică a Contului se consideră definitive și atrag răspunderea MC în legătură cu obligațiile ce decurg din acestea, BRM fiind exonerată de orice răspundere
4. Structura Zilnică a Contului precum și celelalte rapoarte furnizate de BRM se vor stabili prin Instrucțiune specifică emisă de BRM.

# Articolul 18 - Prețul zilnic de decontare

1. Prețul Zilnic de Decontare se calculează pentru fiecare Contract.
2. Prețul Zilnic de Decontare este determinat de BRM conform algoritmilor specifici. În funcție de lichiditatea Pieței, Prețul Zilnic de Decontare se poate calcula și prin raportare la celelalte piețe administrate de BRM, pentru a se realiza un calcul adecvat al prețului Activului Suport.
3. În situații considerate excepționale precizate prin Instrucțiune, in cazul în care Prețul Zilnic de Decontare al unei Zile variază cu peste 10% față de Prețul Zilnic de Decontare al Zilei precedente sau nu exista Prețul Zilnic de Decontare din cauza lipsei de tranzacții , acesta va fi ajustat in mod excepțional de către BRM, conform Instrucțiunii specifice.
4. Prețul Zilnic de Decontare se stabilește prin Instrucțiune specifica.
5. În cazul în care un Contract nu a fost niciodată tranzacționat pe Piață, Prețul Zilnic de Decontare nu se calculează pentru respectivul Contract, cu excepția Contractelor pe care sunt preluate Poziții din procesul de Cascadare.

# CAPITOLUL V - RESURSELE FINANCIARE LA DISPOZITIA BRM

**Articolul 19 – Folosirea resurselor existente la dispoziția BRM pentru acoperirea obligațiilor MC**

1. În cazul neîndeplinirii obligațiilor unui MC, BRM va folosi toate resurse bănești aflate la dispoziția BRM pentru acoperirea obligațiilor acestuia, în același timp cu diminuarea acestor obligații, prin închideri de Poziții deschise. Resursele bănești vor fi folosite numai după închiderea forțată a tuturor Pozițiilor deschise deținute de MC.
2. BRM va acoperi obligațiile financiare neonorate de către MC din resursele bănești reglementate conform prezentului articol.
3. Resursele bănești pentru acoperirea obligațiilor unui MC se constituie din următoarele și vor fi folosite în această ordine:
   1. Marjele depuse de MC;
   2. Contribuția individuală a MC la Fondul de Garantare;
   3. Contribuțiile celorlalți MC la Fondul de Garantare
   4. Contribuția BRM la Fondul de Garantare.
4. În cazul folosirii resurselor prevăzute la alin. (2) para. (iii) de mai sus:
   1. fiecare MC a cărui contribuție a fost utilizată pentru acoperirea obligațiilor unui alt MC va fi notificat să reconstituie această contribuție la Fondul de Garantare, în termen de 10 zile de la notificare. Noua contribuție depusă nu va fi folosită pentru acoperirea obligațiilor care au generat folosirea inițială a Fondul de Garantare;
   2. MC responsabil de neonorarea obligației care a generat folosirea contribuției altor MC la Fondul de Garantare vaavea obligația să ramburseze sumele folosite pentru acoperirea obligațiilor sale în termen de 48 de ore și i se va suspenda automat accesul la Platforma de Clearing. În cazul în care respectivul MC nu rambursează sumele folosite pentru acoperirea obligațiilor sale în termenul prevăzut mai sus, acestuia îi va fi retras accesul la sistemul de compensare-decontare, iar BRM va efectua toate demersurile legale necesare pentru recuperarea de la MC a sumelor utilizate din Fondul de Garantare.

# Articolul 20 – Fondul de Garantare

1. Fondul de Garantare este constituit în conformitate cu prevederile legale, în vederea asigurării resurselor necesare bunei funcționări a mecanismului de compensare-decontare a Tranzacțiilor. Fondul de Garantare este administrat de către BRM. BRM poate constitui Fondul de Garantare la un moment ulterior lansării Serviciilor.
2. Fondul de Garantare reflectă răspunderea solidară a MC. MC sunt obligați să participe la constituirea resurselor financiare ale Fondului de Garantare.
3. Resursele financiare ale Fondului de Garantare se constituie prin contribuția MC și a BRM, în mod cumulativ. BRM contribuie la Fondul de Garantare printr-o contribuție inițială proprie în valoare de 5.000.000 Euro. În cazul în care BRM și MC vor agrea să instituie o componentă a Fondului de Garantare care să fie constituită prin contribuția MC, conform regulilor de bună practică ale contrapărților centrale ce operează piețe similare, BRM va putea propune o structură de contribuții a MC, care va fi adoptată urmare a consultării MC.
4. Contributia BRM la fondul de garantare pentru piata de energie electrica va fi tratata unitar cu contributia pentru piata de gaze naturale conform cu *Regulamentul de compensare, decontare şi gestionare a riscului al Bursei Române de Mărfuri în calitate de Contraparte Centrală* Fondul de garantare nu va fi folosit pentru acoperirea Apelurilor în Marjă sau a Tarifelor.
5. Contribuția individuală a unui MC la Fondul de Garantare se restituie acestuia în cazul retragerii definitive din sistemul de compensare-decontare al BRM, după închiderea tuturor Pozițiilor deschise și acoperirea tuturor obligațiilor rezultate din Tranzacții.

# CAPITOLUL VI – MĂSURI ÎN CAZ DE DISFUNCȚIONALITATE A ACTIVITĂȚII

**Articolul 21 - Limitele răspunderii BRM**

1. BRM nu va răspunde pentru niciun fel de prejudiciu suferit de MC ca urmare a:
   1. Condițiilor defavorabile de piață, riscului comercial, cazului fortuit, forței majore, întreruperii, suspendării sau excluderii de la tranzacționare a unui Contract, atunci când acestea sunt realizate conform prerogativelor BRM prevăzute în prezentul Regulament;
   2. Aplicării prevederilor prezentului Regulament;
   3. Problemelor tehnice, incluzând, fără limitare, probleme legate de furnizarea curentului electric sau serviciilor de Internet sau alte situații în afara controlului BRM care pot afecta funcționalitatea Platformei de Clearing;
   4. Eventualelor modificări legislative sau decizii ale autorităților publice care ar conduce la întreruperea Serviciilor.
2. Fără a aduce atingere posibilității de suspendare sau excludere conform prezentului Regulament, MC sunt responsabili pentru orice prejudicii determinate de încălcarea de către aceștia a prevederilor prezentului Regulament.
3. MC nu au dreptul, în nicio circumstanță, să refuze să își respecte obligațiile și nu vor putea opune în acest sens niciun fel de excepții, compensări sau alte drepturi sau pretenții similare, izvorâte din orice act juridic, împotriva BRM și/sau a altor MC.
4. Garanțiile nu asigură în mod necesar livrarea fizică a Activului Suport, care cade exclusiv în sarcina MC, asigurând în schimb Înlocuirea Poziției de către Contrapartea, în baza prezentului Regulament.
5. Dacă, în conformitate cu regulile Pieței, cu prezentul Regulament sau cu Procedura privind conduita pe piață, o Tranzacție este anulată, pentru orice motiv, BRM își retrage rolul de Contraparte.
6. Pentru evitarea oricărui dubiu, limita răspunderii BRM pentru orice pretenții derivate din activitatea realizată conform prezentului Regulament, indiferent de natura sau titlul acestora, nu va depăși valoarea Contribuției BRM la Fondul de Garantare.

# Articolul 22 – Neîndeplinirea obligațiilor MC

1. În cazul în care un MC nu își îndeplinește obligațiile financiare aferente Contractelor, BRM va prelua controlul asupra Contului și va trece la închiderea forțată a Pozițiilor din Cont, până la nivelul acoperirii obligațiilor acelui MC. BRM va folosi sumele rezultate din închiderea forțată a Pozițiilor și cele existente în Cont pentru a acoperi obligațiile existente.
2. Închiderea forțată a Pozițiilor se va realiza prin efectuarea de către BRM de Tranzacții de înlocuire a Pozițiilor pe seama MC, până la încadrarea în Limita de Risc. Tranzacțiile se vor realiza fără a tine cont de preț și timpul de execuție, singurul obiectiv al BRM fiind reîncadrarea în Limita de Risc. În cazul în care soldul Contului devine negativ, BRM va închide forțat Poziții până la lichidarea tuturor pozițiilor deținute de respectivul MC.
3. Pierderile înregistrate de MC în urma închiderii forțate a Pozițiilor deținute se suportă în totalitate de acesta.
4. În cazul în care sumele rezultate de pe urma închiderii forțate a Pozițiilor, împreună cu cele existente în acel moment în Cont nu sunt suficiente pentru stingerea obligațiilor, răspunderea MC nu se va limita la valoarea activelor constituite ca Garanție, BRM urmând a avea dreptul să recupereze întreg prejudiciul suferit, în instanțele de judecată, conform dreptului comun.

# Articolul 23 – Încălcarea de către MC a prevederilor Regulamentului

1. Încălcarea de către un MC a prevederilor Regulamentului va fi incidenta atunci când va exista o neexecutare sau o executare defectuoasă ori frauduloasă a obligațiilor conform prezentului Regulament, sau dacă există o situație care să indice faptul ca MC nu poate, sau nu va putea să se conformeze în viitor cu obligațiile sale față de BRM.
2. Fără a aduce atingere caracterului general al alin. 1, următoarele situații vor constitui încălcări ale Regulamentului:
   1. deschiderea procedurii sau existența celorlalte proceduri prevăzute în Legea nr. 85/2014 privind procedurile de prevenire a insolvenței și de insolvență orice situație care, conform legii, determina incapacitatea generală a MC de a respecta obligațiile financiare;
   2. orice sarcină, sechestru sau procedură de executare silită aplicabilă unei părți semnificative a activelor MC care să determine insolvabilitatea și/sau starea de insolvență a acestuia;
   3. neîndeplinirea obligației de a livra Activul Suport, conform Contractelor încheiate.
3. În cazul unei încălcări a prevederilor Regulamentului, BRM poate adopta oricare dintre măsurile descrise la Articolul 25 în cazurile în care acest lucru este necesar pentru a proteja funcționarea normală a Compensării și a Decontării pozițiilor.

# Articolul 24 – Circumstanțe excepționale

Atunci când circumstanțele o justifică, inclusiv volatilitatea neobișnuită a prețurilor sau orice altă situație care afectează funcționarea normală a Serviciilor sau a Pieței, BRM poate, pe lângă alte acțiuni posibile în baza competențelor conferite în mod expres de Regulament, reglementările Pieței și legea aplicabilă:

1. Să interzică unui MC să înregistreze Tranzacții, să deschidă Poziții sau să își asume responsabilități suplimentare și să își sporească expunerea la risc;
2. Să determine reducerea expunerii la risc a unui MC, prin închiderea sau deschiderea unor noi Poziții;
3. Să preia controlul asupra Contului unui MC;
4. Să determine înființarea sau consolidarea Marjelor unui MC, în cursul unei Zile;
5. Să stabilească sau să definească prețuri de referință diferite de cele stabilite în Regulament și Instrucțiuni;
6. Să rețină plățile decontărilor financiare datorate;
7. Să ia orice măsură necesară pentru a proteja integritatea, buna funcționare, securitatea și transparența Serviciilor sau a Pieței;
8. Să întrerupă Serviciile, chiar și în situația existenței unor poziții deschise.

# CAPITOLUL VII – SUPRAVEGHERE ȘI SANCȚIUNI

**Articolul 25 - Supraveghere**

1. Fără a aduce atingere prerogativelor acordate de legea aplicabilă și de regulamentele și/sau procedurile aplicabile fiecărei Piețe, BRM va monitoriza operarea normală și transparența activității de compensare și decontare și obligațiile MC asociate acestora, și va implementa măsurile necesare detectării și prevenirii acțiunilor frauduloase sau ilicite ale MC.
2. BRM va raporta de îndată către ANRE aspectele sau situațiile care sunt apte de a încălca prevederile și principiile legilor aplicabile.

# Articolul 26 - Sancțiuni

1. BRM va putea aplică următoarele sancțiuni în cazul încălcărilor Regulamentului sau neîndeplinirii obligațiilor MC:
   1. Avertisment;
   2. Suspendarea pe o perioadă de până la șase (6) luni;
   3. Retragerea calității de MC.
2. Natura și durata sancțiunilor va fi stabilită de BRM în funcție de gravitatea, caracterul repetitiv, prejudiciile create, câștigul injust dobândit prin acțiunile comise.
3. BRM va sancționa MC pentru neonorarea obligației de livrare fizică a Activului Suport cu suspendarea pentru o perioada de minimum 6 luni. Perioada efectivă de suspendare va fi stabilită către Consiliul de Administrație al BRM, în funcție de gravitatea abaterii, pe baza unor criterii precum valoarea tranzacției neonorate, caracterul repetat al abaterii, coroborarea cu alte abateri, precum lipsa răspunsului la Apelul în Marjă.
4. În cazul suspendării unui MC, BRM va interzice acestuia deschiderea de noi Poziții pe toate conturile sale.

# CAPITOLUL VIII – DISPOZIŢII TRANZITORII ŞI FINALE

**Articolul 27 – Dispoziții Tranzitorii și Finale**

1. Prezentul Regulament este elaborat și poate fi modificat de către BRM. Prezentul Regulament, precum și modificările și completările ulterioare vor fi publicate pe Website în vederea intrării lor în vigoare.
2. Prezentul Regulament este detaliat prin Instrucțiuni ale BRM emise în legătură cu aspectele tehnice ale proceselor descrise în prezentul Regulament. Instrucțiunile BRM sunt obligatorii pentru MC cel mai devreme din Ziua publicării lor pe website-ul BRM , conform informării efectuate de BRM privind data intrării în vigoare. Instrucțiunile se publică pe website-ul BRM și se comunică pe email MC în Ziua publicării pe website.
3. Normele cuprinse în prezentul Regulament se completează în mod corespunzător cu prevederile legii aplicabile precum și cu regulamentele și procedurile ce guvernează funcționarea fiecărei Piețe.

# Opis Instrucțiuni BRM de detaliere a Regulamentului

1. Instrucțiuni privind **Garanțiile destinate acoperiri riscurilor financiare**
2. Instrucțiuni privind stabilirea **Programului Zilnic**
3. Instrucțiuni privind stabilirea **Tarifelor aferente Serviciilor**
4. Instrucțiuni privind determinarea **Valorilor Marjei Inițiale**
5. Instrucțiuni privind **Marja de Livrare Fizică**
6. Instrucțiuni privind elementele **Structura Zilnica a Contului și rapoartele furnizate de BRM către MC**

# Instrucțiuni privind Prețul Zilnic de Decontare